শম্ভু মিত্র
শম্ভু মিত্রের জন্ম কলকাতার ভবানীপুর অঞ্চলে মাতামহ ডাঃ আদিনাথ বসুর গৃহে। তাঁর পিতার নাম শরৎকুমার বসু ও মাতার নাম শতদলবাসিনী দেবী। শম্ভু মিত্রের পৈতৃক নিবাস ছিল হুগলি জেলার কলাছাড়া গ্রামে। বালিগঞ্জ গভর্নমেন্ট স্কুলে বিদ্যালয় শিক্ষা সমাপ্ত করে ভরতি হন সেন্ট জেভিয়ার্স কলেজে। তবে কলেজের পাঠ সমাপ্ত করেননি। ১৯৩৯ সালে রংমহলে যোগদানের মাধ্যমে বাণিজ্যিক নাট্যমঞ্চে তাঁর পদার্পণ। পরে যোগ দিয়েছিলেন মিনার্ভায়। নাট্যনিকেতনে "কালিন্দী" নাটকে অভিনয়ের সূত্রে সেযুগের কিংবদন্তি নাট্যব্যক্তিত্ব শিশিরকুমার ভাদুড়ীর সঙ্গে আলাপ হয়। পরবর্তীকালে শিশিরকুমার ভাদুড়ীর প্রযোজনায় "আলমগীর" নাটকে অভিনয়ও করেছিলেন। কিন্তু এই সময় থেকেই শিশিরকুমারের থেকে আলাদা সম্পূর্ণ নিজস্ব এক নাট্যঘরানা তৈরিতে উদ্যোগী হন শম্ভু মিত্র।
অনিমেষ আইচ
অনিমেষ ঢাকার সবুজবাগে জন্মগ্রহণ করেন। তিনি তিন ভাইয়ের মধ্যে দ্বিতীয়। অপর ভাই অঞ্জন আইচ ও অণুপ আইচ উভয়েই নাট্যনির্মাতা। তার চাকুরিজীবি বাবা এবং গৃহবধূ মা কখনই ছেলেকে কোন কিছু করা থেকে বিরত রাখতেন না। শৈশবে তাকে প্রচুর গল্পের বই এনে দিতেন এবং পড়তে উৎসাহিত করতেন। তার কাকাতো ভাই অলোক বসু তাকে সৃজনশীল কাজে উৎসাহিত করতেন। অলোক কবিতা লিখতেন এবং থিয়েটারের সাথে যুক্ত ছিলেন। অনিমেষ তার ভাইদের সাথে এবং স্কুলে নাটকে কাজ করতেন। শৈশবে তিনি দৈনিক কাগজ দেখে ছবি আঁকতেন।